దిల్‍సుఖ్‍నగర్

దిల్‍సుఖ్‍నగర్, తెలంగాణ రాష్ట్ర రాజధాని హైదరాబాదులో ఉంది. నగరంలోని అతిపెద్ద వాణిజ్య, నివాస కేంద్రాలలో ఇది ఒకటి. గతంలో హైదరాబాదు మున్సిపల్ కార్పోరేషన్‌లో భాగంగా ఉన్న దిల్‍సుఖ్‍నగర్, ఆ తరువాత హైదరాబాదు మహానగరపాలక సంస్థలో విలీనం చేయబడింది.

చరిత్ర 
మలక్‌పేట చుట్టూ ఉన్న వ్యవసాయ భూయజమాని దిల్‍సుఖ్‍ రాంప్రసాద్ పేరు మీదుగా దిల్‍సుఖ్‍నగర్ అనే పేరు వచ్చింది. రాంప్రసాద్ తన భూమిని ప్లాట్లుగా విభజించి, ఒక కాలనీని నిర్మించి, దానికి దిల్‍సుఖ్‍నగర్ అని పేరు పెట్టాడు. గతంలో పూర్తిగా నివాస శివారు ప్రాంతంగా ఉన్న దిల్‍సుఖ్‍నగర్ దశాబ్దకాలంలో బలమైన ఆర్థిక వృద్ధి కలిగిన ప్రధాన వాణిజ్య కేంద్రంగా మారింది. ఇక్కడ సాయిబాబా దేవాలయం ఉంది.

పరిపాలన 
2007లో దిల్‍సుఖ్‍నగర్ ప్రాంతం హైదరాబాదు మహానగరపాలక సంస్థలో విలీనం చేయబడింది.

రవాణా 
దిల్‍సుఖ్‍నగర్ లో తెలంగాణ రాష్ట్ర రోడ్డు రవాణా సంస్థ బస్ డిపో ఉంది. దిల్‍సుఖ్‍నగర్ సమీపంలోని మలక్‌పేటలో హైదరాబాదు ఎం.ఎం.టి.ఎస్. స్టేషను ఉంది. ఇక్కడ హైదరాబాద్ మెట్రో ఆధ్వర్యంలోని దిల్‍సుఖ్‍నగర్ మెట్రో స్టేషను కూడా ఉంది.

సంఘటనలు 
ఈ ప్రాంతం రెండుసార్లు ఉగ్రవాద దాడులకు గురైంది. రెండుసార్లు టైమ్ బాంబు ఉపయోగించి ఇక్కడ దాడులు జరిపారు. 2002లో మొదటి సంఘటన జరిగింది. ఈ దాడి విషయంలో సిమి అనే ఉగ్రవాద సంస్థపై ఆరోపణలు ఉన్నాయి, దీనిపై దర్యాప్తు జరుగుతోంది. రెండవసారి 2013లో జంట పేలుళ్ళ ఘటనలో 13మంది చనిపోగా, 83మంది గాయపడ్డారు. తరువాతి రోజుల్లో మరణాల సంఖ్య 17కి పెరిగింది. భారతీయ ముజాహిదీన్ అనే ఒక ఉగ్రవాద సంస్థ సభ్యులు ఈ పేలుళ్ళకు పాల్పడ్డారు.

మూలాలు

ఇతర లంకెలు 

హైదరాబాదులోని ప్రాంతాలు
రంగారెడ్డి జిల్లా పట్టణాలు